MAEZTU PEREZ (EH Bildu, 2013-01-31):
Eskerrik asko legebiltzar buru anderea, eta egun on guztioi, egun on lehendakari jauna.
"A mí me parece muy bien que la izquierda radical, la izquierda abertzale haya descubierto las instituciones en esta nueva fase. Les estábamos esperando durante mucho tiempo y bienvenidos. Pero habrá que respetar los tiempos y las formas".
Lasai, ez dut erabaki gaurtik aurrera gazteleraz hastea nire diskurtso guztiak.
Honek ez dira nire hitzak, Manuel Salinero Feijoo jaunarenak baizik, aurreko Gobernuko lehendakaritzaren idazkari nagusiarenak, udal legea hemen aurkeztu zenean botatako hitzak.
Hitz horiek Agirrezabala jaunak eta ni neuk egindako galderari erantzunez bota zituen eta galdera oso logikoa zen guretzako udal lege baten eztabaidan: zelan aurkeztu daiteke udal lege baten proiektua Euskal Herrian eta Euskal Autonomi Erkidegoan ere, udalerri gehien gobernatzen duen indar politikoarekin batzar bat ere ez eduki gabe? Batzar bat bera ere ez.
Eta bere erantzuna izan zen, "A mí me parece muy bien que la izquierda radical, la izquierda abertzale, haya descubierto las instituciones en esta nueva fase. Les estábamos esperando durante mucho tiempo y bienvenidos pero habrá que respetar los tiempos y las formas".
Ongi etorria zuei, Alderdi Sozialistako kideei. Ongi etorriak Euskal Autonomi Erkidegoko pluraltasun politikoa, ez osoa, baina bai gehiena, bere aniztasunarekin eta ilegalizazio barik islatzen duen Parlamentura eta bere forma eta bere tempusetara ongi etorriak ere.
Eta argi eta garbi esaten dugu adibidez, Etxebizitza Lege bat gazteen edo etxegabetzeak pairatzen dituzten kolektiboen partehartze barik ulertuko ez genuke bezalaxe, ez dugula ulertzen udal lege bat Parlamentura ekartzea udalerri gehien gobernatzen duen indar politikoaren, ez dut esango adostasuna, baina bai behintzat kontraste minimo eta serio bat egin ostean eta euren iritzia jaso ondoren.
Eta hau ez da soilik Alderdi Sozialistari mezu bat, hau ere Eusko Alderdi Jeltzaleari eta Gobernuari bidaltzen diogun mezu bat da.
Behin lege proposamen hau tramitatzea onartu ez denean, oraintxe zuen teilatuan dago lege proiektu bat hona ekartzea eta udal mailan ordezkaritza duten indarrekin kontrastatzeko eta Parlamentu honetara ekartzea, udal lege bat guztiz beharrezkoa delako, hori Euskal Herria Bilduk ez du zalantzan jartzen, baina ez edozein udal legea.
Lehenengo eta behin, lau irizpide orokor guretzako eman behar direlako eta ez direlako ematen zuen lege proposamenean. Zuen lege proposamenean guretzako osoko zuzenketa bat beharko luke eta tramitea onartu ezkero ezin izango genuke osoko zuzenketa hori aurkezteko.
Zergatik osoko zuzenketa bat? Lehenengo eta behin, lehen aipatu dudan adostasun minimo hori ez zeukalako. Bigarrenez, udal lege batean, alegia, herritarrengandik hurbilen dagoen administrazioaren araudi orokorrenean, bere printzipioetan eta helburuetan ez jasotzea ezer ere ez hizkuntz eskubideen inguruan eta hain zuzen ere, zelan bermatuko duen herritarrak udal zerbitzuak euskaraz jaso ahal izatea, guretzako ere hori gabezia nabarmena delako eta ez du jasotzen, ez helburutan eta ez printzipioetan zuek aurkeztutako udal lege proposamena.
Hirugarrenez, herritarren partehartzea. Kapitulu oso bat dedikatzea proposamen horretan partehartzearen inguruen gauzak zehazteko eta soilik araudi orokorrean jasota dagoena baina zeozertxo gehiago jasotzea guretzako guztiz ez nahikoa da.
Eta laugarrenez, ez diezue zuen udal lege proposamenean udalei adin nagusitasuna guztiz aitortzen. Dirua banatzen den organoan, Finantzan Euskal Kontseiluan, ahotsarekin soilik onartzen duzuelako zuen proiektuan, udalak bakarrik eurei eragiten dieten gaietan. Horrela dago jasota proiektuetan. Eta ze gaiek Kontseilu horretan ez die eragiten udalei diru banaketaz ari garenean?
Beraz, guretzako lau printzipio horiek, lau irizpide orokor horiek ezinbestekoak ziren eta ez duzue betetzen.
Eta bukatzeko, eta hau zuzenean Eusko Alderdi Jeltzaleari mezua. Udal lege bat Legebiltzar honetara ekartzerakoan ez begiratu, mesedez, Madrilera. Mila erreferentzia egon al dira udal lege partehartzaile eta eraginkor bat lortzeko eta hona ekartzeko baina Madril ezin da erreferentzia izan guretzako.
Eta gai hauetan ere, beste hainbat gaietan bezala, ezin daiteke onartu gure burujabetzaren kontra etengabe Madriletik datozen erasoak. Zuek hainbeste bider erabiltzen duzuen autogobernuaren kontrako eraso oso bortitza izan litzatekeelako udalen...
...erasoak, zuek hainbeste bider erabiltzen duzuen autogobernuaren kontrako eraso oso bortitza izango litzatekeelako, udalen autonomiaren kontra eraso bortitza izango delako Madriletik egiten ari den tokiko araubidearen erreforma hemen aplikatzea.
Beraz –eta oraintxe bai bukatzeko–, honetan ere EH Bilduren eskua luzatuta daukazu, lehendakari jauna, euskal herritarrentzako eta Euskal Herriko tokiko erakundeentzako marko juridiko propio bat eraikitzeko.
Besterik ez.